CELEX: C2005/257/09
Language: et
Date: 2005-10-15 00:00:00
Title: Kohtuasi C-319/05: Euroopa Ühenduste Komisjoni 19. augusti 2005. aasta hagi Saksamaa Liitvabariigi vastu

15.10.2005   
            
            
               ET
            
            
               Euroopa Liidu Teataja
            
            
               C 257/5
            
         Euroopa Ühenduste Komisjoni 19. augusti 2005. aasta hagi Saksamaa Liitvabariigi vastu
   (Kohtuasi C-319/05)
   (2005/C 257/09)
   Kohtumenetluse keel: saksa
   Euroopa Ühenduste Komisjon esitas 19. augustil 2005 hagi Saksamaa Liitvabariigi vastu. Hageja esindajad on Bruno Stromsky ja Bernhard Schima, kohtudokumentide kättetoimetamise aadress Luxembourgis.
   Komisjon palub Euroopa Kohtul:
   
               1)
            
            
               tuvastada, et Saksamaa Liitvabariik on rikkunud EÜ artiklitest 28 ja 30 tulenevaid kohustusi sellega, et on liigitanud kapslites küüslaugutoote ravimiks, kuigi see küüslaugutoode ei vasta ravimite määratlusele
            
         
               2)
            
            
               mõista kohtukulud välja Saksamaa Liitvabariigilt.
            
         Õiguslikud alused ja peamised argumendid
   Komisjoni vaidlustab oma hagis kapslis küüslaugutoodete liigitamist ravimiks Saksa ametiasutuste poolt.
   Komisjoni arvates ei ole asjaomane toode ravim. Küüslauk on laialt kasutatav toiduaine. Küüslaugu müüki ei saa piirata tervisekaitse kaalutlustel. Toode ei ole oma määratluselt ravim, kuna seda ei määrata ega soovitata haiguste raviks ega ennetamiseks ja seda ka ei esitleta ravimisarnase tootena.
   Lisaks ei ole tegemist ka oma toimelt ravimiga. Küüslaugu kerge veresoonte lupjumist takistav mõju ei muuda toodet veel ravimiks. Selline mõju on esiteks saavutatav eri vormides küüslaugu söömisega. Teiseks mõjuvad veresoonte lupjumise vastu ka teised toiduained nagu näiteks erinevad kalaliigid. Kolmandaks vähendavad täiesti tavalised toiduained erinevatesse haigustesse haigestumise riski (tomatid, spargelkapsas, kakao…). Komisjoni arvates ei peaks neid liigitama ravimiteks nende tervist tugevdava mõju tõttu.
   Samuti ei tulene küüslaugu ravimiks liigitamise õigustus riskidest, mida vaidlusaluse toote tarvitamine teatud olukordades kaasa võib tuua. Nimelt võib nimetatud riske vältida leebemate vahenditega.
   Asjaomane toode ei ole seega ühenduse õiguse mõttes ravim. Saksamaal asjaomase toote ravimiks liigitamine takistab kaupade vaba liikumist. Selle piirangu õigustamine lähtuvalt rahva tervise kaitse huvidest ei ole selge.